**Kuonobarbi** (*Epalzeorhynchos kalopterus*) on aasialainen särkikalalaji, joka on akvaarioharrastajien suosiossa, koska se syö viherleviä. Kala sekoitetaan helposti leväbarbiin (*Crossocheilus siamensis*) ja levänuoliaiseen (*Gyrinocheilus aymonieri*). Oikeita kuonobarbeja myydään paljon Yhdysvalloissa, kun taas Suomessa kuonobarbin nimellä on myyty juovaimubarbia.

Koko ja ulkonäkö
----------------

Kuonobarbi kasvaa luonnossa 15 cm pitkäksi, akvaariossa noin kymmensenttiseksi. Sen kyljessä on musta raita kuonosta pyrstön tyveen asti; raita on leveämpi kuin leväbarbilla. Mustan raidan yläpuolella on kullankeltainen raita.

Levinneisyysalue ja populaatio
------------------------------

Kuonobarbia tavataan Malakan niemimaalla Thaimaan eteläosista Malesiaan sekä Indonesian Sumatran, Borneon ja ehkä Jaavan saarilta. Laji elää joissa jamuissa virroissa. Kuonobarbin populaatioita ei tunneta kovin hyvin, mutta sen levinneisyysalue on laaja ja yksilömäärä todennäköisesti korkea. Sen yksilömäärän arvioitiin vuonna 2019 olevan laskussa, mutta pieneneminen ei ole dramaattista. Lajia pidetäänkin elinvoimaisena.

Käyttäytyminen ja lisääntyminen
-------------------------------

Kuonobarbi viihtyy akvaariossa, jossa on melko voimakas virtaus ja silti paljon kasveja ja piilopaikkoja. Juurakkoja ja muita rakenteita sekä voimakas valaistus tarvitaan riittävän levänkasvun takaamiseksi. Pohjamateriaaliksi sopii melko hieno hiekka.

Kuonobarbi on aikuisena reviiritietoinen ja aggressiivinen sukulaisiaan kohtaan. Sitä voidaan pitää seura-akvaariossa muiden lajien joukossa, mutta samaan altaaseen ei yleensä mahdu kuin yksi kuonobarbi. Se voi hätyyttää myös samannäköisiä kaloja kuten mustaneontetraa, tai muita pitkulaisia kaloja, joissa on musta juova kyljessä. Sen ei tiedetä lisääntyneen vankeudessa.

Vesiolot ja ravinto
-------------------

Kuonobarbille hyvät vesiolot ovat pehmeät ja lievästi happamat: °dH 2–12, pH 6–7,5, lämpötila 23–27 °C.

Kuonobarbi syö viherlevää, mutta ei punaleviä kuten leväbarbi. Vanhemmiten se vähentää omaehtoista levän nyppimistä ja keskittyy enemmän valmisruokien syömiseen. Kasvispitoiset hiutaleet ja pohjatabletit kelpaavat sille mainiosti.

Lähteet
-------

1. 1 2  Ahmad, A.B. & Ho, J.K.I: *Epalzeorhynchos kalopterus* *IUCN Red List of Threatened Species. Version 2019-2*.  2019. International Union for Conservation of Nature, IUCN, Iucnredlist.org. Viitattu 19.7.2019. (englanniksi)
2. ↑  Tim's Tropicals (Arkistoitu – Internet Archive)
3. 1 2  Sarakontu, L. ja Frank, N: Leväbarbi sukulaisineen  2004. AquaWorld Magazine.
4. 1 2  Butler, R.A.: Flying fox Mongabay.
5. ↑  Frank, N ja Sarakontu, L.: Algae Eating Cyprinids from Thailand and Neighboring Areas  1994. The Krib.

Aiheesta muualla
----------------

* *Epalzeorhynchos kalopterus* (peilipalvelin) *FishBase*. Froese, R. & Pauly, D. (toim.). (englanniksi)
* Edustava kuva (Arkistoitu – Internet Archive)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Epalzeorhynchos kalopterus | 
* Wikidata: Q1638555
* Wikispecies: Epalzeorhynchos kalopterus
* BOLD: 378078
* CoL: 92YN5
* EoL: 220854
* FishBase: 10832
* GBIF: 2360408
* iNaturalist: 187369
* IRMNG: 10151963
* ITIS: 639590
* IUCN: 181151
* NCBI: 699555
* Plazi: 2C190F6D-381E-6ED4-39DB-DB9205ED2A06
* WoRMS: 1021825

 |
|  |
| Barbus kalopterus | 
* Wikidata: Q106387915
* CoL: 68C6W
* GBIF: 5205749
* IRMNG: 10777980
* ITIS: 163727
* WoRMS: 1388393

 |

 |